  Туспуктэм: Константин Вознесенских Майя Бывальцева 19-тӥ коньывуонэ Удмуртиын коронавируслы 4 сюрс 856 эскеронъёс ортчытӥзы, 323 муртлэсь висёнэз шараязы, соос пӧлын 14 аресозь 41 пиналъёс но 65 арессэс ортчем 86 арлыдоос. Эмъяськонние 20 адями шедиз. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 3 сюрс 740 адямиез эмчиос чакласа возё. Эмъяськонниосын кыллись 179 висисьёслэн тазалыксы шоро-куспо лыдъяське, 16 муртлэн – секыт, витез соос пӧлысь тыосты шокатӥсь аппарат улын кыллё. 420 адями йӧназ. Кык адями улонысь кошкиз. Кышномуртъёслы 52 но 87 арес вал. 20-тӥ коньывуонлы Удмуртиын коронавирусэн черлан 220 сюрс 375 учыр лабораториосын зэматэмын. 212 сюрс 94 мурт йӧназ. 4 сюрс 104 адями улонысь кошкиз, со пӧлысь 3 сюрс 904-эз – юнматэм диагнозэн. 705 сюрс 136 мурт вакцинациез ортчиз, со пӧлысь 564 сюрс 461 адями кыкетӥ компонентсэ но басьтӥз. 247 сюрс 746 адями ревакцинациез ортчиз. Тодэ вайытом, нунал азьвыл элькунын коронавируслы 2 сюрс 725 эскеронъёс ортчытӥзы, 231 муртлэсь висёнэз шараязы, эмъяськонние 13 адями шедиз.  Коронавирусэз алон, шараян но эмъян пумысен юанъёсын визь-кенеш сётонъя центре жингыртыны луэ, солэн телефон номерез – 8-800-100-24-47. Ватсалом, та нуналъёсы Ижкарысь кӧня ке вузкарон центръёсын пуэдлэсь но коронавируслэсь прививка лэсьтыны луоз, нош эшшо Удмуртие коронавируслэсь «Спутник V» вакцинаез ныре пазьгись наконечникъёс вуизы. Тегъёс: Тазалык висён коронавирус Удмуртия  